Unii din angajații CFR-ului sunt suspectaţi că au furat și vândut motorină din locomotive. Percheziţiile au loc astăzi, la depourile CFR din Cluj-Napoca, Satu Mare şi Jibou.

Poliţiştii Secţiei Regionale de Poliţie Transporturi Cluj-Napoca, fac, miercuri, trei descinderi la trei puncte de lucru ale unei societăţi de transport pentru a identifica şi ridica documente ce pot constitui probe în două dosare penale cu privire la comiterea infracţiunilor de delapidare şi fals intelectual, de către angajaţi ai firmei în cauză, potrivit News.ro.

Acţiunile se derulează pe raza localităţilor Cluj-Napoca, Satu Mare şi Jibou.

Din cercetări a reieşit că, în perioada 2016-2017, persoanele vizate ar fi efectuat mai multe alimentări cu combustibil ale locomotivelor ce tractează trenurile de călători şi automotoarele, fără a avea aprobările necesare şi fără justificare temeinică, existând suspiciuni de însuşire şi traficare a combustibilului astfel alimentat.